Japoniako mizpirondo

Japoniako mizpirondoa (Eriobotrya japonica) Cupressus generoko zuhaitz espezie bat da.

Izena nahasgarria da, jatorria Txina hego-ekialdean baitu eta ez Japonian, eta gainera, ez duelako mizpirondoekin (Mespilus generoarekin) inolako senidetasunik. Eriobotrya terminoak "luku iletsua" esan nahi du -fruituak multzo iletsutan sortzen dira-.

 Ezaugarriak 

Hosto iraunkorrak dituen zuhaitz txikia da: 8 m garai izatera irits daiteke.
Japoniako mizpirondoaren adaburua biribildua da; eta adarrak, ugariak eta bihurriak.

 Zurtoina – Azala 

Zurtoina txikia eta adarkatua da, eta azala grisa eta zartatua.

 Hostoak 

Japoniako mizpirondoaren hostoak handiak, eliptikoak, horzdunak eta larrukarak dira; berde ilunak eta ilegabeak gainaldetik, eta argiagoak eta ile ugarikoak, berriz, azpialdetik.

 Loreak 
Loreak, zuriak eta usaintsuak (arbendolaren usaina dute), multzotan sortzen dira (panikulatan), udazkenean edo neguaren hasieran.

 Fruituak 

Neguaren amaieran edo udaberrian sortzen dira Japoniako mizpirondoaren fruituak (Japoniako mizpirak). Mizpirak mamitsuak eta esferikoak dira, horiak edo laranja kolorekoak, eta jangarriak (zaporeak laranjarena gogorarazten du); mizpirek bi edo hiru hazi lodi, distiratsu eta koloretsu dituzte.

 Habitata 

Japoniako mizpirondoak Txinan du jatorria. Europan, zuhaitz apaingarri gisa erabiltzen da XVIII. mendetik, eta Mediterraneoan, XIX. mendetik, fruta-arbola gisa.
Klima epelak edo beroak ditu berezkoak, eta lurzoru azido eta lehorrak.

 Erabilera 

Fruta-arbola da Japoniako mizpirondoa, eta mizpirak oso gozoak dira.
Marmeladak, gozokiak eta likoreak egiteko oso estimatuak dira mizpirak.

Lorategi eta parkeetan kultibatzen da, dituen hosto handi eta ederrengatik.

Mizpira astringentea da, eta A bitaminan aberatsa.

 Erreferentziak 

 Artikulu honen edukiaren zati bat Botanika.wikispaces.com webgunetik hartu da, CC BY-SA 3.0 lizentziapean.

Kategoria:Rosaceae
Kategoria:1821. urtean deskribatutako taxoiak
Kategoria:Fruta tropikalak
Kategoria:Asian jatorria duten frutak
Kategoria:Sendabelarrak